b'\n_START_ARTICLE_\nMarit Korkman\n_START_PARAGRAPH_\nMarit Elisabet Korkman s. Witick (8. kes\xc3\xa4kuuta 1947 Kokkola \xe2\x80\x93 18. huhtikuuta 2012 Helsinki) oli suomalainen lastenneuropsykologi ja maailmanlaajuisesti k\xc3\xa4ytetyn neuropsykologisen testimenetelm\xc3\xa4n NEPSYn luoja._NEWLINE_Korkman oli kansainv\xc3\xa4lisesti merkitt\xc3\xa4vimpi\xc3\xa4 lastenneuropsykologeja, ja h\xc3\xa4nen el\xc3\xa4m\xc3\xa4nty\xc3\xb6ns\xc3\xa4 NEPSY on ensimm\xc3\xa4inen Yhdysvalloissa standardisoitu lastenneuropsykologinen testimenetelm\xc3\xa4. NEPSY\xc3\xa4 on sittemmin julkaistu useissa eri maissa ja siit\xc3\xa4 on tehty toinen painos, NEPSY II. NEPSY on Suomessakin k\xc3\xa4ytetyimpi\xc3\xa4 psykologisia testimenetelmi\xc3\xa4._NEWLINE_Korkman toimi uransa aikana sek\xc3\xa4 kliinisen\xc3\xa4 lastenneuropsykologina Lastenlinnan sairaalassa Helsingiss\xc3\xa4 ett\xc3\xa4 tutkijana. H\xc3\xa4n toimi sek\xc3\xa4 \xc3\x85bo Akademin ett\xc3\xa4 Helsingin yliopiston psykologian laitoksella kliinisen neuropsykologian professorina. H\xc3\xa4nen tutkimuskohteitaan olivat muun muassa lasten epilepsiat, tarkkaavaisuush\xc3\xa4iri\xc3\xb6t ja Aspergerin oireyhtym\xc3\xa4, sek\xc3\xa4 eritt\xc3\xa4in pienipainoisina syntyneiden lasten kehitys._NEWLINE_Korkman valittiin Suomen vuoden psykologiksi vuonna 1995, ja vuonna 2012 h\xc3\xa4n sai sek\xc3\xa4 Suomen Psykologiliiton kultaisen ansiomerkin ett\xc3\xa4 INS:n (International Neuropsychological Society) Distinguished Career Award._NEWLINE_Marit Korkman oli taiteilijaperheest\xc3\xa4 ja itsekin lahjakas muusikko. H\xc3\xa4n oli naimisissa Sixten Korkmanin kanssa, ja parilla oli kolme lasta. Oikeuspsykologian tohtori Julia Korkman on yksi heist\xc3\xa4. Marit Korkman kuoli melanoomaan kev\xc3\xa4\xc3\xa4ll\xc3\xa4 2012.'